Satara News। राजधानी सातार्‍यात लवकरच होणार अत्याधुनिक सुविधांचे बसस्थानक!

Mahaenews A link to your homepage with your site title as anchor text

सातारा : राज्याचे सार्वजनिक बांधकाम मंत्री ना. शिवेेंद्रराजे भोसले यांच्या प्रयत्नांतून प्रमुख बसस्थानक हे केवळ प्रवास केंद्र न राहता सातार्‍याच्या गौरवशाली इतिहासाला साजेसं आणि आधुनिकतेने परिपूर्ण असं महत्त्वाचं ‘लँडमार्क’ ठरणार आहे. सातार्‍याचे बसस्थानक एअरपोर्टसद़ृश तयार केले जाणार असून त्याची ऐतिहासिक शैलीने रचना करण्यात येणार आहे. त्यामुळे हा प्रकल्प फक्त बसस्थानकाचा विकास नसून तो सातार्‍याच्या शहरी व पर्यटन विकासाचा ‘आधारस्तंभ’ ठरणार आहे.

सातारा हे पुणे-बेंगलोर राष्ट्रीय महामार्गावर वसलेले महत्त्वाचे ऐतिहासिक शहर आहे. त्यामुळे येथे ये-जा असलेल्या हजारो प्रवाशांसाठी बसस्थानक एक महत्त्वाचा वाहतुकीचा केंद्रबिंदू ठरतो. सातार्‍याचे बसस्थानक शहर व जिल्ह्यातील ग्रामीण भागांशी तसेच आसपासच्या तालुक्यांशी संपर्क साधण्याचे मुख्य साधन आहे. सातार्‍यात अनेक शैक्षणिक संस्था, प्रशासकीय कार्यालये व न्यायालये असल्याने विद्यार्थ्यांसह, अधिकारी, कर्मचारी यांच्या दैनंदिन प्रवासासाठी सातारा बसस्थानक महत्त्वाचे ठरते. सातारा जिल्ह्यासह शहर परिसरात अजिंक्यतारा किल्ला, सज्जनगड, ठोसेघर धबधबा, कास पठार, महाबळेश्वर, पाचगणी ही महत्त्वाची पर्यटनस्थळे आहेत. त्यामुळे पर्यटन प्रवाशांसाठी हे बसस्थानक प्रवेशद्वाराचेच काम करते. व्यापारी, शेतकरी, विक्रेते यांच्यासाठी बससेवा ही जीवनरेषा आहे. वस्तूंची व लोकांची वाहतूक सुलभ होते. त्यामुळे स्थानिक अर्थव्यवस्थेला बळकटी मिळते.

सातार्‍याहून महाराष्ट्रातील पुणे, मुंबई, कोल्हापूर, सोलापूर अशी प्रमुख शहरे तसेच शेजारील राज्यांमध्येही बससेवा उपलब्ध असल्याने शहराची उंची वाढली आहे. सातारा बसस्थानकातून दररोज शेकडो एसटी बसेसमधून हजारो प्रवासी प्रवास करत असतात. सातारा मध्यवर्ती बसस्थानकाची पर्यावरणपूरक रचना असेल. सौरऊर्जेचा वापर, पावसाचे पाणी संकलन व जलपुनर्वापर, कचरा व्यवस्थापनासाठी आधुनिक प्रणालीचा वापर करण्यात येणार आहे. उत्तम वायूविजन राहिल, अशी व्यवस्था करण्यात आली आहे. हे बसस्थानक पर्यावरणपूरकतेचा आदर्शही निर्माण करणार आहे.

महाईन्यूज-X वर फॉलो करा : महाईन्यूजला instagram वर फॉलो करा

बसस्थानकाच्या मध्यभागी ‘दीपस्तंभ’

सार्वजनिक बांधकाम मंत्री यांच्या आग्रहाखातर या बसस्थानकास ऐतिहासिक लूक देण्यात येणार आहे. या बसस्थानकाची रचना खास सातार्‍याच्या ऐतिहासिक प्रेरणेतून घेण्यात आली आहे. बसस्थानकाच्या मध्यभागी ‘दीपस्तंभ’ उभारण्यात येणार आहे. या अनोख्या डिझाईनमुळे प्रवाशांना राजेशाही वातावरणाचा अनुभव येणार आहे. हे बसस्थानक फक्त सोयीसाठी नसेल, तर इतिहासाशी जोडणारा एक भावनिक दुवा ठरणार आहे. या बसस्थानक परिसरात लावण्यात येणार्‍या लाईट व त्यामध्ये सण, उत्सवानुसार बदलणारे लायटिंग असेल.

सातारा बसस्थानक विकास प्रकल्प…

सातारा बसस्थनक विकास प्रकल्पासाठी सुमारे 15कोटी रूपयांचा निधी उपलब्ध करून देण्यात आला आहे. या प्रकल्पासाठी राज्य शासन खर्च करणार आहे. एमएसआरडीसीकडून लवकरच या कामास सुरूवात करण्यात येणार आहे. सातारा मध्यवर्ती बसस्थानकाच्या विकासामुळे स्थानिक व्यापारी, फेरीवाले, वाहतूकदार, टॅक्सी चालक, फूड स्टॉलचालक यांना अधिक संधी उपलब्ध होणार आहे. नव्याने बांधण्यात येणार्‍या बसस्थानकात व्यवसायिकांना 13 शॉप्स उपलब्ध करून दिले जाणार आहेत. पर्यटन, व्यवसाय व शिक्षणासाठी येणार्‍या प्रवाशांची संख्या वाढणार असून त्याचा थेट लाभा सातार्‍याच्या अर्थव्यवस्थेवर होणार आहे.

हेही वाचा: विठ्ठल-रूक्मिणीमातेच्या पूजेची २५ मार्चपासून ऑनलाईन नोंदणी, ‘अशी’ करा नोंदणी

सातारा बसस्थानक हे सातारा जिल्हावासीयांसाठी मध्यवर्ती ठिकाण आहे. गेली अनेक वर्षे सातारकरांची इच्छा होती या बसस्थानकाचे रूपडे पालटावे. त्यामुळे अभ्यासकांशी चर्चा करून बसस्थानकाला वेगळे रूप देण्याचा प्रामाणिक प्रयत्न केला आहे. मात्र, केवळ शोभनीयतेकडे न पाहता प्रवाशांना सर्व प्रकारच्या मूलभूत सुविधा मिळाल्या पाहिजेत याचाही प्रकल्पामध्ये अंतर्भाव केला आहे. सर्वसामान्य जनतेसाठी हे बसस्थानक निश्चितपणे सोयीचे आणि आकर्षक ठरेल याची मला खात्री आहे.
– ना. शिवेंद्रराजे भोसले, सार्वजनिक बांधकाम मंत्री, महाराष्ट्र राज्य